b'\n_START_ARTICLE_\nVegan Society\n_START_PARAGRAPH_\nThe Vegan Society (liet. Vegan\xc5\xb3 draugija) yra Did\xc5\xbeiosios Britanijos nevyriausybin\xc4\x97 organizacija, populiarinanti veganizm\xc4\x85 ir vienijanti \xc5\xa1\xc4\xaf gyvenimo b\xc5\xabda pasirinkusius asmenis. Ji buvo \xc4\xafkurta Donaldo Watsono 1944 m. lapkri\xc4\x8dio 1 dien\xc4\x85 ir buvo pirmoji tokio tipo organizacija pasaulyje.\n_START_SECTION_\nIstorija\n_START_PARAGRAPH_\nVegan\xc5\xb3 draugija buvo \xc4\xafsteigta Londone, 1944 m. lapkrit\xc4\xaf, Donald Watson surengto susitikimo metu. Taip nor\xc4\x97ta suvienyti vegetarus, d\xc4\x97l etini\xc5\xb3 prie\xc5\xbeas\xc4\x8di\xc5\xb3 atsisakiusius vis\xc5\xb3 gyv\xc5\xabnin\xc4\x97s kilm\xc4\x97s produkt\xc5\xb3. Siekiant ai\xc5\xa1kumo, buvo sugalvotas naujas \xc5\xa1\xc4\xaf jud\xc4\x97jim\xc4\x85 apib\xc5\xabdinantis \xc5\xbeodis \xe2\x80\x9evegan\xe2\x80\x9c, kildinamas i\xc5\xa1 pirm\xc5\xb3j\xc5\xb3 ir paskutini\xc5\xb3 angli\xc5\xa1ko \xc5\xbeod\xc5\xbeio \xe2\x80\x9eVEGetariAN\xe2\x80\x9c raid\xc5\xbei\xc5\xb3. Tuo pa\xc4\x8diu metu pasirod\xc4\x97 ir pirmas informacinio leidinio Vegan News numeris, kuris v\xc4\x97liau peraugo \xc4\xaf The Vegan \xc5\xbeurnal\xc4\x85._NEWLINE_Beveik dvejus metus Donald Watson buvo vienintelis, kuris ir toliau leido Vegan News bei dirbo visus su Vegan Society susijusius darbus. Pra\xc4\x97jus daugiau nei \xc5\xa1e\xc5\xa1iasde\xc5\xa1imt met\xc5\xb3 draugija yra i\xc5\xa1augus \xc4\xaf 4000 nari\xc5\xb3 turin\xc4\x8di\xc4\x85 organizacij\xc4\x85, o \xc5\xbeodis "veganas" tapo pla\xc4\x8diai \xc5\xbeinomu visame pasaulyje.\n_START_SECTION_\nVeikla\n_START_PARAGRAPH_\nVegan Society vykdo \xc5\xa1vie\xc4\x8diam\xc4\x85j\xc4\x85 ir informacin\xc4\x99 veikl\xc4\x85; leid\xc5\xbeia ir platina leidinius apie veganizm\xc4\x85; pasisako \xc5\xa1iais klausimais \xc5\xbeiniasklaidoje; dalyvauja renginiuose; administruoja produkt\xc5\xb3, neturin\xc4\x8di\xc5\xb3 gyv\xc5\xabnin\xc4\x97s kilm\xc4\x97s sud\xc4\x97tini\xc5\xb3 dali\xc5\xb3, \xc5\xbeym\xc4\x97jim\xc4\x85 specialiu logotipu; padeda palaikyti ry\xc5\xa1ius tarp pavieni\xc5\xb3 asmen\xc5\xb3 ar j\xc5\xb3 grupi\xc5\xb3.'